Încă un copil român ajunge în stare gravă la Terapie Intensivă, din cauza COVID-19.
Un adolescent de 17 ani din Bucureşti este al doilea copil care face sindrom inflamator multisistemic din cauza infecţiei cu SARS Cov 2. Băiatului i-au fost afectate toate organele iar acum medicii îi administrează oxigen. Alţi doi copii, un bebeluş şi un băiat de 6 ani sunt internaţi pe secţiile de ATI ale spitalului din Galaţi şi Spitalului Grigore Alexandrescu.
Un adolescent de 17 ani din Bucureşti este al doilea copil din România care face o complicaţie gravă a infecţiei cu SARS-CoV-2, numită sindrom inflamator multisistemic.Practic virusul i-a produs în corp o inflamaţie puternică şi i-a atacat aproape toate organele. Medicii nu l-au intubat, dar îi administrează oxigen. Băiatul a ajuns la spitalul "Victor Gomoiu" din Capitală în urmă cu câteva zile, cu febră şi stare generală alterată.El se află acum pe secţia de ATI a spitalului, acolo unde în urmă cu doar câteva zile aflam de cazul unui alt copil de 10 ani, cu aceeaşi complicaţie, numită boala Kawasaki. Acesta este bine şi a fost externat între timp. Alţ doi copii care au Covid 19 sunt internaţi în acest moment la Terapie Intensivă. Un bebeluş de 9 luni care se află acum la Spitalul din Galaţi, în stare stabilă, şi un băieţel de 6 ani din Ilfov, care este acum la Spitalul "Grigore Alexandrescu" din Capitală după ce a fost transferat cu peritonită de la Spitalul Gomoiu."A fost operat în urgenţă în sala de operaţie a compartimentului nostru Covid, a rămas pe acel compartiment, este internat împreună cu mama, starea lui este stabilă, se ameliorează de la o zi la alta. În rest sunt trei suspecţi, în momentul în care sunt pozitivi sunt trimişi către spitalele de boli infecţioase", a spus Raluca Alexandru,purtător de cuvânt al Spitalului Grigore Alexandrescu.În total, în ultimele două săptămâni aproape 1.500 de copii s-au infectat cu coronavirus.